b"\n_START_ARTICLE_\nLlu\xc3\xads Causar\xc3\xa1s Tarazona\n_START_SECTION_\nBiografia\n_START_PARAGRAPH_\nNascut al carrer Beneyto i Coll de la ciutat de Val\xc3\xa8ncia, fill de Ricard Causar\xc3\xa0s i Casa\xc3\xb1a (1875-1953) i d'Ant\xc3\xb2nia Tarazona i Serra (1877-1961). L'any 1916 es trasllad\xc3\xa0 amb la seva fam\xc3\xadlia a la ciutat de Barcelona, al carrer Agl\xc3\xa0, 3 i inici\xc3\xa0 els seus estudis art\xc3\xadstics a l\xe2\x80\x99Escola d\xe2\x80\x99Arts i Oficis Art\xc3\xadstics i Belles Arts de Barcelona, on fou deixeble entre d'altres de Josep Mongrell i Torrent, Vicen\xc3\xa7 Navarro i Romero, Antoni Alsina i Amils, Antoni Gorera, Manuel Mena i Jos\xc3\xa9 Calvo. El 30 de setembre de 1923 obtingu\xc3\xa9 el certificat d'aptitut en l'especialitat d'escultura. Obtingu\xc3\xa9 diversos premis, entre els quals viatges d'estudis per Espanya (21 de novembre de 1925), per It\xc3\xa0lia (1928) i per Europa (1931). El 17 de juny de 1936 l'Escola Superior de Pintura, Escultura i Gravat de Val\xc3\xa8ncia li va concedir el t\xc3\xadtol de Professor de Dibuix. L'any 1940 fou nomenat ajudant meritori d\xe2\x80\x99escultura de\xc2\xa0l\xe2\x80\x99Escola d\xe2\x80\x99Arts i Oficis Art\xc3\xadstics i Belles Arts de Barcelona i\xc2\xa0obtingu\xc3\xa9 el t\xc3\xadtol de professor d\xe2\x80\x99entrada de dibuix art\xc3\xadstic. El 1951, fou nomenat professor de terme inter\xc3\xad de dibuix art\xc3\xadstic, de l\xe2\x80\x99Escola d\xe2\x80\x99Arts i Oficis Art\xc3\xadstics Casa Llotja de Barcelona._NEWLINE_Entre\xc2\xa01940 i 1947 treball\xc3\xa0 com escultor marmolista al taller de les pompes funebres del Cementeri de Les Corts de Barcelona, fent nombroses l\xc3\xa0pides de marbre i pedra i les escultures de marbre blanc a mida natural\xc2\xa0com\xc2\xa0L\xe2\x80\x99enterrador\xc2\xa0i\xc2\xa0La vida i la mort. Com a escultor creatiu tamb\xc3\xa9 treball\xc3\xa0 en l\xe2\x80\x99empresa d'art religi\xc3\xb3s Rius-Massagu\xc3\xa9, S.L. de l\xe2\x80\x99escultor imatger Claudio Rius Garrich (1941-1973), amb el decorador i escultor imatger Josep Espelta Graciot (1947-1973),\xc2\xa0amb l\xe2\x80\x99empresa d'art religi\xc3\xb3s El Arte Sacro de Barcelona i de La Selva del Camp (Tarragona) de l\xe2\x80\x99escultor imatger Jaume Satorras Capell (1953-1963), i amb l\xe2\x80\x99empresa el Arte Sacro Castellanas, de l\xe2\x80\x99escultor imatger Santiago Castellanas (1963-1973)._NEWLINE_El 25 de setembre de 1937 es va casar amb la cantant l\xc3\xadrica de Xeresa, Filomena Castell\xc3\xb3 Lloret (1905-1979), amb qui va tenir dos fills Amparo (1939) i Jos\xc3\xa9 Lu\xc3\xads (1944)."